(แก้ไข) “น้องชาย” เขย “มีชัย” โดน ก.ล.ต. ฟันข้อหาอินไซด์ขายหุ้น SUPER
 น้องลูกเขย “มีชัย” โดน ก.ล.ต. ฟันข้อหาอินไซด์ขายหุ้น SUPER
21 ก.ย. 2559

ผู้สื่อข่าวรายงานว่า คณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษผู้กระทำผิดรายนายขุมทรัพย์ โลจายะ กรณีใช้ข้อมูลภายในขายหุ้น บริษัท ซุปเปอร์บล็อก จำกัด (มหาชน) หรือ SUPER ต่อกรมสอบสวนคดีพิเศษ
ทั้งนี้ ก.ล.ต. ได้รับแจ้งจากตลาดหลักทรัพย์แห่งประเทศไทย (ตลท.) และตรวจสอบเพิ่มเติมพบว่า นายขุมทรัพย์ อาศัยข้อเท็จจริงอันเป็นสาระสำคัญที่ยังมิได้เปิดเผยต่อประชาชน เกี่ยวกับการจำหน่ายทรัพย์สินทุกประเภทที่ใช้ในการประกอบธุรกิจอิฐมวลเบา ทั้งทรัพย์สินที่ใช้ในการผลิต ใบอนุญาตต่าง ๆ  เครื่องหมายการค้า และสินค้าคงเหลือให้แก่บมจ.ปูนซีเมนต์นครหลวง (SCCC) ซึ่งธุรกิจดังกล่าวเป็นธุรกิจหลักของ SUPER โดยนายขุมทรัพย์ เป็นอดีตกรรมการผู้จัดการของ SUPER ได้ล่วงรู้ข้อเท็จจริงดังกล่าว เนื่องจากได้รับมอบหมายจาก SUPER ให้เป็นผู้ติดต่อและประสานงานกับฝ่ายผู้ซื้อ
SUPER เปิดเผยต่อประชาชนเป็นการทั่วไป ผ่านระบบสารสนเทศของตลาดหลักทรัพย์แห่งประเทศไทย เรื่องการขายทรัพย์สินเมื่อวันที่ 15 พฤศจิกายน 2555 แต่ตรวจพบว่าในช่วงวันที่ 23 กรกฎาคม 2555 ถึงวันที่ 12 พฤศจิกายน 2555 นายขุมทรัพย์ได้ขายหุ้น SUPER ในบัญชีของนายขุมทรัพย์และในบัญชีของบุคคลอื่น เพื่อประโยชน์ของนายขุมทรัพย์
การขายหลักทรัพย์โดยอาศัยข้อเท็จจริง อันเป็นสาระสำคัญต่อการเปลี่ยนแปลงราคาของหลักทรัพย์ที่ยังไม่ได้เปิดเผยต่อ ประชาชน เข้าข่ายเป็นการเอาเปรียบต่อบุคคลภายนอก เป็นความผิดตามมาตรา 241 ซึ่งมีระวางโทษตามมาตรา 296  แห่งพระราชบัญญัติหลักทรัพย์และตลาดหลักทรัพย์ พ.ศ. 2535
การกระทำผิดข้างต้น ผู้กระทำความผิดสามารถเข้ารับการพิจารณาการลงโทษปรับทางอาญาโดยคณะกรรมการ เปรียบเทียบได้ อย่างไรก็ดีนายขุมทรัพย์ไม่ยินยอมเข้ารับการเปรียบเทียบความผิด ก.ล.ต. จึงกล่าวโทษต่อกรมสอบสวนคดีพิเศษ เพื่อให้พิจารณาดำเนินการตามกฎหมายต่อไป
นอก จากนี้ นายขุมทรัพย์ยังขาดความน่าไว้วางใจให้เป็นกรรมการและผู้บริหารของบริษัทที่ ออกหลักทรัพย์และบริษัทจดทะเบียนตลอดระยะเวลาที่ถูกกล่าวโทษดำเนินคดีอีก ด้วย
อนึ่ง การกล่าวโทษของ ก.ล.ต. เป็นเพียงจุดเริ่มต้นของกระบวนการบังคับใช้กฎหมายทางอาญาเท่านั้น ภายใต้กระบวนการนี้ การพิจารณาวินิจฉัยว่าบุคคลใดเป็นผู้กระทำผิดกฎหมายเป็นอำนาจและดุลพินิจของ ศาลยุติธรรม
 
*ทีมงาน ขออภัยอย่างสูง เนื่องจากก่อนหน้านี้มีข้อมูลบางส่วนผิดพลาด เพราะคนที่แต่งงานกับนางมธุรส โลจายะ คือนายสวิจักร์ โลจายะ พี่ชายของ นายขุมทรัพย์ โลจายะ ไม่ใช่นายขุมทรัพย์